text: Hund skudt af landbetjent
  06 februar 2012 kl. 11.25
  Landbetjenten i Hedensted skød her til morgen en aggressiv hund på Kirkegade i Hedensted.
  En mandlig hundeejer kom gående på Kirkegade med sin puddelhund, da to løse hunde, en boxer og en rottweiler, pludselig kom løbende mod dem og ville angribe puddelhunden.
  For at redde hunden tog ejeren sin puddel op i favnen, men boxeren fortsatte og hoppede op og bed både manden og den lille hund. Manden søgte derefter tilflugt i en kvindes bil, der tilfældigvis kom forbi.
  
  Landbetjent var tvunget til at skyde
  Da landbetjenten ankom til området, havde boxerhunden længere nede af vejen udset sig et nyt hunde-offer, også en puddelhund. Her gemte den kvindelige ejer sig bag havelågen, mens boxerhunden angreb puddelen.
  - Hunden ruskede puddelen og ville ikke give slip, selvom jeg anråbte hunden. Da kvinden var bag havelågen, vurderede jeg, at det var forsvarligt at skyde hunden, siger landbetjent Preben Duch.
  Hunden døde ikke af skuddet, men løb hjem, hvor den efterfølgende blev aflivet af en dyrlæge.
  De to mindre hunde, der blev angrebet, bliver i øjeblikket tilset og behandlet af dyrlæger.
  